[{"text_idx": "#000003", "text": "Cyhoeddodd Lesley Griffiths, y Gweinidog Materion Gwledig y bydd rhaglen Cyswllt Ffermio newydd gwerth \u00a322.9 miliwn ar gael i ffermwyr Cymru dros y ddwy flynedd nesaf er mwyn eu cefnogi wrth iddynt baratoi at symud i\u2019r Cynllun Ffermio Cynaliadwy newydd."}, {"text_idx": "#000004", "text": "Mae Cyswllt Ffermio yn cynnig cymorth i fusnesau, yn gwella cadernid, yn sicrhau cyfleoedd i fanteisio ar y datblygiadau arloesol diweddaraf yn ogystal a\u0302 helpu i ddatblygu busnesau ffermio."}, {"text_idx": "#000005", "text": "Ers ei lansio yn 2015, mae\u2019r rhaglen bresennol wedi cefnogi dros 26,500 o unigolion, gan gynnwys 12,615 o fusnesau."}, {"text_idx": "#000006", "text": "Bydd y rhaglen newydd yn cael ei chynnal am ddwy flynedd hyd fis Mawrth 2025 a bydd yn canolbwyntio ar baratoi ffermwyr at symud i\u2019r Cynllun Ffermio Cynaliadwy newydd."}, {"text_idx": "#000007", "text": "Thema\u0302u trosfwaol y rhaglen newydd fydd cynaliadwyedd, gwell perfformiad amgylcheddol a gwell cystadleurwydd byd-eang."}, {"text_idx": "#000008", "text": "Gwnaeth y Gweinidog y cyhoeddiad ar fferm sydd wedi elwa ar Cyswllt Ffermio. Mae Will a Sarah Evans o Fferm Lower Eyton yn Wrecsam wedi arallgyfeirio eu busnes fferm gyda chefnogaeth Cyswllt Ffermio. Maent bellach yn cyflenwi bocsys o lysiau tymhorol ffres sydd wedi\u2019u tyfu\u2019n organig yn syth i gartrefi cwsmeriaid. Mae Watery Lane Produce yn cynnwys cynhyrchion o\u2019r fferm a chan gyflenwyr lleol."}, {"text_idx": "#000009", "text": "Dywedodd y Gweinidog: \u201cBydd y rhaglen Cyswllt Ffermio newydd rwy\u2019n ei chyhoeddi heddiw yn fodd o gefnogi ffermwyr Cymru ar adeg allweddol. Bydd y Cynllun Ffermio Cynaliadwy newydd yn dechrau yn 2025 a bydd Cyswllt Ffermio yn rhoi\u2019r cymorth y mae ffermwyr ei angen i baratoi at y cynllun newydd."}, {"text_idx": "#000010", "text": "\u201cMae\u2019r diwydiant yn gwerthfawrogi Cyswllt Ffermio ac rwy\u2019n gwybod y bydd ei wasanaethau yn hanfodol dros y ddwy flynedd nesaf wrth inni baratoi\u2019r ffordd ar gyfer y Cynllun Ffermio Cynaliadwy. Bydd Cyswllt Ffermio yn rhoi cyngor ynghylch sut y gall busnesau ffermio addasu a pharhau\u2019n gystadleuol."}, {"text_idx": "#000011", "text": "\u201cAm y tro cyntaf, bydd yn cynnwys rhaglen arddwriaethol gan roi cymorth sy\u2019n benodol i\u2019r sector ar gyfer yr holl dyfwyr gwledig. Yn ogystal, mae rhaglen \u2018geneteg defaid\u2019 wedi\u2019i datblygu ar gyfer ffermwyr defaid."}, {"text_idx": "#000012", "text": "\u201cRwy\u2019n ymwybodol ei bod yn adeg heriol i\u2019r diwydiant. Bydd y rhaglen yn rhoi cymorth gwerthfawr wrth inni symud tuag at y Cynllun Ffermio Cynaliadwy.\u201d"}, {"text_idx": "#000013", "text": "Dywedodd Sarah Evans o Fferm Lower Eyton: \u201cRydyn ni wedi bod yn ffodus iawn o\u2019r cymorth rydyn ni wedi ei gael gan Cyswllt Ffermio hyd yma. Dechreuodd y cyfan a\u0302 gweithdy digidol cyn symud ymlaen i fod yn aelod o\u2019r grw\u0302p Agrisgo\u0302p. Rwyf bellach wedi dod o hyd i swydd rwy\u2019n angerddol amdani, rwy\u2019n gwneud fy rhan o ran yr amgylchedd a newid hinsawdd ac rwyf hefyd yn addysgu fy mhedwar plentyn ynghylch y materion pwysig hyn.\u201d"}, {"text_idx": "#000014", "text": "Dywedodd Eirwen Williams, cyfarwyddwr rhaglenni gwledig Menter a Busnes, sydd wedi darparu rhaglen Cyswllt Ffermio ar y cyd a\u0302 Lantra Cymru ers 2015: \u201cGall ffermwyr ledled Cymru ddisgwyl gweld proses lyfn o drosglwyddo gan fod Cyswllt Ffermio, nid yn unig yn adeiladu ar ei gyflawniadau darparu dros y saith mlynedd ddiwethaf ond hefyd drwy\u2019r cymorth wedi\u2019i dargedu parhaus a fydd yn helpu\u2019r genhedlaeth sydd ohoni heddiw a chenedlaethau\u2019r dyfodol i baratoi at y cyfleoedd a\u2019r heriau sydd o\u2019u blaenau."}, {"text_idx": "#000016", "text": "Ychwanegodd Kevin Thomas, cyfarwyddwr Lantra Cymru: \u201cEin nod yw cefnogi pob busnes i gynyddu effeithlonrwydd. Mae hyn yn cynnwys, er enghraifft, drwy feincnodi, trosglwyddo gwybodaeth, arloesi, defnyddio technolegau newydd neu sefydlu mentrau arallgyfeirio. Y nod yw eu galluogi i leihau costau a chynyddu proffidioldeb wrth barhau i gynnal y lefelau uchaf o ran iechyd a lles anifeiliaid a rheoli tir.\u201d"}]